Nóg 'n Keniaan geskors weens opkikkers | Netwerk24
25 Junie 2020 14:47
Kenia se lys van opkikkerskandes het nóg langer geword met die langasem Japhet Kipkorir wat nou ook vir vier jaar geskors is nadat hy positief vir die gebruik van 'n verbode middel getoets is.
'n Monster wat in November 2019 van dié 29-jarige by die Nanjing-marathon geneem is, het getoon dat dit die anaboliese steroïed nandroloon bevat.
Die Atletiek-integriteitseenheid (AIU), 'n onafhanklike liggaam wat deur Wêreldatletiek gestig is, het Kipkorir op 11 Mei ingelig dat hy sy opkikkertoets gedop het en voorlopig vir vier jaar geskors is.
Hy is egter op 5 Junie kans gegun om sy saak te stel, maar hy het erken dat hy "per ongeluk 'n oortreding van die regulasies vir verbode middels" begaan het en die voorgestelde straf van vier jaar aanvaar.
Opkikkers bly steeds 'n groot probleem onder Keniaanse atlete. Foto: Getty Images
Gevolglik sal sy uitslag in die Nanjing-marathon op 10 November, waar hy vyfde geëindig het, geskrap word. Sy tweede plek in die Amman-marathon in Jordanië in Oktober verlede jaar, sal wel bly staan. Hy het toe die wedloop in 2:19:38 voltooi.
Kipkorir is die jongste geval van 'n lang lys van Keniaanse oortreders, wat tans skorsings vir die gebruik van verbode middels uitdien.
Kenia tel ook tans onder die AIU se lande wat die hoogste risiko vir die gebruik van opkikkers in atletiek het.
In dié stadium dien meer as 45 Keniane reeds skorsings in atletiek uit.
Net in 2020 is Wilson Kipsang, die voormalige marathon-wêreldrekordhouer, voorlopig geskors, terwyl Daniel Wanjiru, wat in 2017 die wenner in die Londen-marathon was, ook in April voorlopig geskors is.
In 2019 is groot name soos Asbel Kiprop, 'n voormalige Olimpiese kampioen en driemalige wêreldkampioen in die 1 500 m, sowel as Cyrus Rutto en Abraham Kiptum almal vir vier jaar geskors. – Sportredaksie